DA Den Europæiske Unions Tidende C 316/11

KOMMISSIONENS AFGØRELSE

af 22. oktober 2013

om nedsættelse af Kommissionens ekspertgruppe vedrørende beskatning af den digitale økonomi

2013/C 316/07

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde og

ud fra følgende betragtninger:

(1) Ved artikel 113 og 115 i traktaten har Den Europæiske Union og medlemsstaterne fået til opgave at sikre det indre markeds oprettelse og funktion.

(2) Kommissionen kan få behov for at konsultere eksperter i et rådgivende organ med henblik på at udarbejde en samlet EU-holdning til skattespørgsmål i den digitale økonomi.

(3) Det er derfor nødvendigt at nedsætte en ekspertgruppe for beskatning af den digitale økonomi og fastlægge dens opgaver og struktur.

(4) Ekspertgruppen bør bidrage til at udvikle en samlet EU-holdning til skattespørgsmål i den digitale økonomi ved at analysere de centrale problemstillinger og fremlægge en række løsninger på disse for Kommissionen.

(5) Ekspertgruppens størrelse bør være forholdsvis begrænset, så den kan arbejde hurtigt og opnå resultater. Den bør bestå af personer med et indgående kendskab til og praktisk erfaring med den digitale økonomi, personer med en akademisk baggrund inden for beskatning og/eller økonomi og personer, som har en specialiseret baggrund inden for beskatning og, så vidt muligt, praktisk erfaring med beskatning af den digitale økonomi. For tydeligt at vise gruppens autoritet og sikre dens uafhængighed bør dens formand være et medlem med betydelig politisk erfaring.

(6) Der bør fastsættes regler for ekspertgruppemedlemmernes videregivelse af oplysninger.

(7) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (1).

(8) Der bør fastsættes en gyldighedsperiode for denne afgørelse —

BESTEMT FØLGENDE:

Artikel 1

Genstand

Der nedsættes en ekspertgruppe for beskatning af den digitale økonomi, i det følgende benævnt »ekspertgruppen«.

Artikel 2

Opgaver

1. Ekspertgruppens opgaver er:

a) at bistå Kommissionen ved udarbejdelsen af forslag til retsakter eller andre politiske initiativer

b) at overvåge udviklingen af skattepolitikken i forbindelse med den digitale økonomi

c) at udvirke udveksling af erfaringer og god praksis inden for området beskatning af den digitale økonomi

d) at bidrage med idéer til beskatning af den digitale økonomi og undersøge mulige alternative grundlag for beskatning i forhold til de gældende under hensyntagen til de særlige omstændigheder i EU, men også under hensyntagen til udviklingen af globale politiske tiltag

e) at fremlægge en samlet analyse af forholdet mellem transaktioner foretaget af virksomheder, der er aktive i den digitale økonomi i EU, og deres direkte eller indirekte bidrag til skatteindtægterne i medlemsstaterne og af eventuelle mangler i tilpasningen af de nuværende internationale skatteregler til den digitale økonomi

f) at forelægge Kommissionen en række mulige løsninger på de vigtigste problemstillinger, der er blevet identificeret i forbindelse med den i litra e) omhandlede analyse, og angive risiciene forbundet med og de mulige konsekvenser og økonomiske og finansielle virkninger af hver enkelt løsning for EU.

2. Ekspertgruppen forelægger Kommissionen en rapport om sit arbejde inden den 1. juli 2014.

Artikel 3

Høring

Kommissionen kan høre ekspertgruppen i alle spørgsmål vedrørende beskatning af den digitale økonomi.

Artikel 4

Sammensætning — udnævnelse

1. Ekspertgruppen består af mindst seks og højst syv medlemmer:

a) et personligt udnævnt medlem med en generel økonomisk, juridisk eller finansiel baggrund og stor politisk anseelse

b) et eller to personligt udnævnte medlemmer med en dybtgående forståelse af og praktisk erfaring med den digitale økonomi

c) et eller to personligt udnævnte medlemmer, der primært har en akademisk profil inden for beskatning eller økonomi eller begge dele

d) et eller to personligt udnævnte medlemmer med en specialiseret baggrund inden for beskatning, så vidt muligt med praktisk erfaring med beskatning af den digitale økonomi.

2. Det i stk. 1, litra a), omhandlede medlem udnævnes af kommissæren med ansvar for beskatning og toldunion. De i stk. 1, litra b), c) og d), omhandlede medlemmer udnævnes af generaldirektøren for beskatning og toldunion og vælges blandt de specialister med kompetence inden for de i artikel 2 og 3 nævnte områder, som har reageret på en indkaldelse af ansøgninger.

3. Medlemmerne udnævnes for perioden indtil den 1. juli 2014. De varetager deres hverv, indtil deres mandatperiode udløber, medmindre de ekskluderes eller afløses.

4. Medlemmer, som ikke længere er i stand til at bidrage effektivt til gruppens arbejde, som træder tilbage, eller som ikke opfylder betingelserne i stk. 2, andet afsnit, i denne artikel eller i traktatens artikel 399, kan blive ekskluderet eller afløst i den resterende del af deres mandatperiode.

5. Medlemmerne handler uafhængigt og i offentlighedens interesse samfundshensyn.

6. Medlemmernes navne offentliggøres i Kommissionens register over ekspertgrupper og lignende enheder (i det følgende benævnt »registret«).

7. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Gruppens arbejde

1. Ekspertgruppens formandskab varetages af det i artikel 4, stk. 1, litra a), nævnte medlem.

2. Kommissæren med ansvar for beskatning og toldunion udnævner Kommissionens repræsentant, som kan invitere eksterne eksperter med specifik kompetence inden for et emne på dagsordenen til at deltage i gruppens arbejde på ad hoc-basis.

3. Medlemmerne af ekspertgruppen og de indbudte eksperter overholder reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger, jf. bilaget til Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (2). Hvis de tilsidesætter disse forpligtelser, kan Kommissionen træffe alle relevante foranstaltninger.

4. Ekspertgruppen mødes i Kommissionens lokaler, medmindre ekspertgruppen beslutter andet, og såfremt Kommissionens repræsentant godkender dette. Kommissionen varetager gruppens sekretariatsopgaver. Andre tjenestemænd i Kommissionen med interesse i de emner, der behandles på ekspertgruppens møder, kan deltage i disse møder.

5. Ekspertgruppen fastsætter selv sin forretningsorden på grundlag af standardforretningsordenen for ekspertgrupper.

6. Kommissionen giver aktindsigt i alle relevante dokumenter, såsom gruppens dagsordener og referater og deltagernes bidrag, enten i registret eller via et link fra registret til en særlig webside, hvor disse oplysninger kan findes. Der gives ikke aktindsigt i dokumenter, hvis udbredelse ville være til skade for beskyttelsen af offentlighedens eller enkeltpersoners interesser, jf. artikel 4 i forordning (EF) nr. 1049/2001.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med ekspertgruppens aktiviteter.

2. Rejse- og opholdsudgifter for deltagere i ekspertgruppens aktiviteter godtgøres af Kommissionen i overensstemmelse med de i Kommissionen gældende bestemmelser.

3. De i stk. 2 nævnte udgifter godtgøres inden for rammerne af de midler, der afsættes som led i den årlige procedure for tildeling af ressourcer.

Artikel 7

Anvendelse

Denne afgørelse finder anvendelse indtil den 1. juli 2014.

Udfærdiget i Bruxelles, den 22. oktober 2013. På Kommissionens vegne Algirdas ŠEMETA Medlem af Kommissionen

(1) EFT L 8, 12.1.2001, s. 1.

(2) EFT L 317 af 3.12.2001, s. 1.